Imtella' Jannar 10, 2021 F'rendikont dwar is-sitwazzjoni tal-pensjonijiet, il-Grupp ta' Strateġija għall-Pensjonijiet, li huwa grupp tekniku indipendenti mill-Gvern, analizza kemm il-pensjonijiet f'Malta se jibqgħu sostenibbli sa 50 sena oħra. Ir-rapport sab li jekk sal-2070 ma ssirx riforma fis-sistema tal-pensjonijiet, huwa stmat li se tiżviluppa sitwazzjoni fejn il-Gvern se jkollu joħroġ iktar pensjonijiet milli se jdaħħal kontribuzzjonijiet soċjali. Dan hekk kif huwa stmat li sa 50 sena oħra minn popolazzjoni ta' 700,000 ruh, madwar 440,000 minnhom ser ikunu anzjani ta' 'l fuq minn 65 sena. Is-Segretarju Permanenti fil-Ministeru għas-Solidarjetà u l-Ġustizzja Soċjali, il-Familja u d-Drittijiet tat-Tfal, Mark Musu' qal r-rapport juri li l-miżuri li ħa l-Gvern fl-aħħar snin qed itejbu l-pensjonijiet anki għas-snin li ġejjin. "Għall-pensjonant futur ifisser iktar serħan il-moħħ għax l-indikazzjonijiet huma li kemm bit-tijib li kien fl-aħħar ħames snin, minn dik li hi adegwatezza ċertament li l-miżuri li daħlu għenu, pero anki l-fatt li kellek tkabbir ekonomiku kbir kif ukoll boom fis-suq tax-xogħol dak għen biex isaħħaħ is-sostenibilità tal-pensjoni." Is-Sur Musù qal li l-Gvern ser ikompli jsejjes il-politika tiegħu fuq ir-rakkomandazzjonijiet li ser joħorġu mill-proċess ta' konsultazzjoni pubblika dwar is-sistema tal-pensjonijiet. "Issa nibdew nirċievu wkoll ir-rispons tal-pubbliku, tal-għaqdiet u l-korpi kostitwiti fir-rigward mhux biss tar-rapport imma anki suġġerimenti, imma wkoll kif tista' tkompli titejjeb l-adegwatezza, is-sostenibilità u s-solidarjetà tas-sistema tal-pensjonijiet f'pajjiżna." F'kummenti ma' TVM David Spiteri Gingell, li huwa membru tal-l-Grupp ta' Strateġija għall-Pensjonijiet, qal li għandu jkompli jkun hemm titjib fis-sistema tal-pensjonijiet, biex il-Maltin u l-Għawdxin ikollhom pensjoni li tkun adegwata għal ħajja dinjituża. Is-sur Spiteri Gingell qal li t-titjib reġistrat fl-aħħar snin wassal fost oħrajn biex ma tkunx obbligatorja l-pensjoni privata.